钦定古今图书集成/明伦汇编/交谊典/第015卷 > 《月夜怀十五友》〈录八首〉郑元祐
## 钦定古今图书集成/明伦汇编/交谊典/第015卷 > 《月夜怀十五友》〈录八首〉郑元祐

庚寅中秋夜，月色如昼，而贫居溪渚，因念晋人云：“感念存殁，心焉如割。” 遂用东坡“明月明年何处看” 诗，《怀友》云：

赵宛丘

剡剡台躔映五云，通明殿上玉宸君。今宵赏月延秋
桂，满袖天香不见分。

张贞君

月华浮海绿烟收，曾照神光湖上楼。惆怅尘生《白玉
麈》，诗盟从此负闲鸥。

李云中

屋角冰盘拥烂银，清光千里不疏亲。弃官归去轻如
叶，应念沧江有钓纶。

倪云林

览古楼高桂影寒，飞觞不厌接清欢。天香落尽黄金
粟，软语何由接“夜阑。”

泰白野

天章阁下月孤明，仍是《中秋》此夜情。便到蓬莱宫里
住，谢安元自念苍生。

草堂宾主

芝云如盖拥冰盘，携得王珣午夜看。山色湖光秋十
里，诗成应更刻《琅玕》。

陈敬初兄弟

阖闾城里寄闲身，四壁秋蛩语近人。何异京华旧时
月，清光相照白头亲。

王季野钱伯行

飞云楼上月华明，几度《中秋》在帝京。却有钱郎挥翰
手，倚阑横笛最含情。